SKRIFTLIG FORESPØRGSEL E-2799/01

af María Sornosa Martínez (PSE) til Kommissionen

(9. oktober 2001)

Om: Overtrædelser af miljøbestemmelserne i Sierra de Fontcalent (Alicante, Spanien)

Beboerne i Alicante-provinsens landdistrikter (Rebolledo, Canada del Fenollar, Fontcalent, La Alcoraya, Verdegas og Lo Xeperut), som ligger i Alicante kommune, har i længere tid måttet leve med alvorlige gener, ødelæggelser og helbredsrisici forårsaget af lossepladsen for byaffald fra Alicante, fra anlægget for modtagelse af affald fra alle områdets rensningsanlæg og fra stenbrud.

Der er tale om:

- anlægget for behandling af fast byaffald (som indtil juli 2000 blev drevet af bygge- og entreprenørfirmaet (FCC) og derefter af virksomheden INUSA), omfatter ikke noget egnet system for modtagelse af perkolat, og der forekommer udslip i grundvandet. Affaldet graves ikke ned, men opbevares i fri luft, hvad der medfører insektgener, brande, giftige gasser og lugtgener. Murbrokker blandes ulovligt med byaffald, ligesom der opstår affaldsbjerge med en højde ud over det tilladte. Desuden modtager lossepladsen mod betaling andre ulovlige materialer som bildæk og biprodukter fra industrien. Lossepladsen betegnes som et behandling- og komposteringsanlæg for byaffald,

men der finder hverken nogen behandling eller kompostering sted. Endelig overholder INUSA ikke tidsfristerne og de øvrige betingelser, som blev fastsat, da bystyret i juli 2000 overlod forvaltningen af lossepladsen til virksomheden frem til 2012

- i rensningsanlæggets anlæg for tørring af slam, som drives af virksomheden Emarasa, dumpes slammet på jorden uden behandling af nogen art, hvad der giver anledning til insektgener og en ulidelig stank. Anlæggene overvåges ikke, og der finder derfor ulovlig dumpninger sted

- på grund af den manglende kontrol fra kommunens side har virksomheden Abornarsa på de tilstødende arealer etableret en tredje losseplads for alle rensningsanlæg, som er ulovlig og ikke har nogen kommunal tilladelse, og hvor der dumpes affald fra alle de andre kommuner.

Beboerne i landdistrikterne har dannet en sammenslutning for en bedre miljøkvalitet og er i færd med at gennemføre en oplysnings- og protestkampagne. Sammenslutningen har fået mere end 2500 underskrifter som støtte til sine klager til de lokale og nationale myndigheder og til EU samt til Seprona (civilgarden) over formodede overtrædelser af miljøbestemmelserne.

Hvilke forholdsregler agter Kommissionen at træffe for at sikre overholdelse af EU's miljøbestemmelser i forbindelse med lossepladserne i Alicante og beskyttelsen af sundheden for beboerne i landdistrikterne i Alicante?

Svar afgivet på Kommissionens vegne af Margot Wallström

(7. december 2001)

Det ærede medlem gør opmærksom på den miljømæssige forringelse, der gør sig gældende i Sierra de Fontcalent, og som er forårsaget af lossepladsen for byaffald fra Alicante, et anlæg for tørring af spildevandsslam samt de stenbrud, der findes i området. Denne situation udsætter områdets beboere for gener og sundhedsmæssige risici.

Kommissionen kender intet til de nævnte forhold.

Hvorom alting er, har Kommissionen rettet henvendelse til de spanske myndigheder og anmodet disse om deres bemærkninger til de forhold, det ærede medlem har fremført, med henblik på at sikre, at den gældende fællesskabslovgivning overholdes i det foreliggende tilfælde, herunder specielt følgende direktiver:

- Rådets direktiv 75/442/EØF af 15. juli 1975 om affald(1), som ændret ved Rådets direktiv 91/156/EØF af 18. marts 1991(2)

- Rådets direktiv 91/689/EØF af 12. december 1991 om farligt affald(3).

(1) EFT L 194 af 25.7.1975.

(2) EFT L 78 af 26.3.1991.

(3) EFT L 377 af 31.12.1991.